
Povzetek

Sistem za podeljevanje znaka EU za okolje, ki se uporablja od leta 1992, je treba v skladu s členom 20 Uredbe o znaku za okolje
 pregledati, Komisija pa mora nato predlagati primerne spremembe Uredbe.

Splošni cilj sistema je spodbujati trajnostno proizvodnjo in porabo proizvodov ter trajnostno zagotavljanje in uporabo storitev, tako da se opredelijo merila za dobro okoljsko uspešnost. Znak za okolje mora z usmerjanjem potrošnikov na proizvode in storitve s tem znakom pospeševati tiste proizvode in storitve, ki v primerjavi z drugimi iz iste kategorije ta merila izpolnjujejo. Sistem za podeljevanje znaka za okolje mora biti tudi sestavni in učinkovit del širše politike Evropske komisije na področju trajnostne porabe in proizvodnje, poleg tega se mora dobro povezovati z drugimi instrumenti, kot so zelena javna naročila (Green Public Procurement – GPP), Sistem Skupnosti za okoljsko ravnanje in presojo (Eco-Management and Audit Scheme – EMAS) in Direktiva o okoljsko primerni zasnovi izdelkov.

Postopek pregleda znaka za okolje in ocene učinka se je začel februarja 2002 z začetkom obsežne ocenjevalne študije o znaku za okolje
. Poleg pregleda so potekala številna posvetovanja z zainteresiranimi stranmi, ki so se končala s spletnim javnim posvetovanjem na začetku leta 2006, rezultati teh posvetovanj pa so jasno pokazali, da je treba Uredbo o znaku za okolje precej spremeniti. Iz ocene učinka je razvidno, da sedanji sistem ne more izpolniti svojih ciljev, ker znak ni dovolj znan in ker ga industrija premalo uporablja, tudi zaradi zamudnih birokratskih postopkov in upravnega bremena. 

V tej oceni učinka so proučene tri glavne ali makro možnosti: nadaljevanje sedanjega pristopa, postopna odprava sistema in uvedba sprememb v sistem. Pri zadnji možnosti so analizirane številne mikro možnosti, ki so nato proučene v obliki svežnja ukrepov kot najboljših možnih sprememb sistema. Na podlagi analize učinkov je bila izbrana zadnja možnost. Zato je za spremembo in poenostavitev sistema predlagan naslednji sveženj ukrepov:

●
oblikovati Uredbo tako, da bo bolje ustrezala drugim dejavnostim Komisije s področja trajnostne proizvodnje in porabe;

●
razširiti področje uporabe znaka;

●
uvesti ukrepe za spodbujanje usklajevanja z drugimi sistemi za podeljevanje znaka za okolje: merila za podeljevanje znaka EU za okolje kot standard za druge znake za okolje; hitri postopek za sprejetje meril, oblikovanih v okviru nacionalnih sistemov za podeljevanje znaka za okolje;

●
več skupin proizvodov/hitrejše oblikovanje meril;

●
uvesti predlogo za dokumente o merilih, da bi bili ti prijaznejši za uporabnike;

●
v oblikovanje meril vključiti smernice za zeleno javno naročanje;

●
poenostavitev postopkov ocenjevanja in potrditve ter odprava letnih pristojbin; 

●
strokovna ocena pristojnih organov;

●
pospeševanje trženja.

Mogoče je pričakovati, da se bo zaradi take spremembe in poenostavitve sistema na eni strani precej povečalo število podjetij, ki znak uporabljajo, in s tem tudi število proizvodov na trgu, ki so opremljeni z znakom za okolje, na drugi strani pa se bo povečalo tudi število potrošnikov, ki so seznanjeni s proizvodi z znakom za okolje in so jih pripravljeni kupiti, poleg tega se bodo merila za podeljevanje znaka EU za okolje pogosteje uporabljala pri javnem naročanju. Znak za okolje bo bolje prirejen snovalcem politike, zlasti v okviru akcijskega načrta za trajnostno porabo in proizvodnjo, ter bo koristno referenčno merilo in informativni pokazatelj okoljske uspešnosti proizvodov in storitev. 

Učinki sistema na gospodarstvo in okolje bodo odvisni od uspešnosti znaka za okolje, ta pa bo med drugim odvisna od združljivosti znaka z drugimi instrumenti politike, katerih namen je spodbujati inovativnost v okoljski uspešnosti proizvodov v njihovem življenjskem krogu. Komisija bo pri prihodnjih ukrepih na področju trajnostne porabe in proizvodnje proučila, kako uporabiti raznovrstne instrumente v okviru politike do proizvodov na medsebojno povezan in usklajen način, da bi čim bolj povečali njihov skupni učinek pri pospeševanju inovativnosti in prodaje proizvodov z boljšo okoljsko uspešnostjo. Ker je znak za okolje del tega svežnja instrumentov, je treba njegov učinek oceniti v okviru svežnja.

Sklepna ugotovitev te ocene učinka je, da ima lahko spremenjena ureditev na področju znaka za okolje kot prostovoljni instrument ekonomske prednosti za gospodarstvo EU ter lahko prispeva k večji konkurenci in konkurenčnosti. Znak za okolje je torej združljiv s trgom in je zaradi svoje poenostavitve vzor instrumenta z „boljšo zakonsko ureditvijo“ .
�	Uredba (ES) št. 1980/2000 Evropskega parlamenta in Sveta z dne 17. julija 2000 o spremenjenem sistemu Skupnosti za podeljevanje znaka za okolje (http://ec.europa.eu/environment/ecolabel/pdf/regulation/001980_en.pdf)


�	� HYPERLINK "http://ec.europa.eu/environment/ecolabel/revision_en.htm" ��http://ec.europa.eu/environment/ecolabel/revision_en.htm�

